CELEX: 62020TN0569
Language: fi
Date: 2020-09-07 00:00:00
Title: Asia T-569/20: Kanne 7.9.2020 – Stichting Comité N 65 Ondergronds Helvoirt v. komissio

9.11.2020   
            
            
               FI
            
            
               Euroopan unionin virallinen lehti
            
            
               C 378/40
            
         
      Kanne 7.9.2020 – Stichting Comité N 65 Ondergronds Helvoirt v. komissio
      (Asia T-569/20)
      (2020/C 378/51)
      Oikeudenkäyntikieli: hollanti
      
         Asianosaiset
      
      
         Kantaja: Stichting Comité N 65 Ondergronds Helvoirt (Helvoirt, Alankomaat) (edustajat: asianajajat T. Malfait ja A. Croes)
      
         Vastaaja: Euroopan komissio
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa 6.7.2020 päivätyn komission päätöksen, jolla jätetään tutkimatta kantajan pyyntö saattaa sisäiseen uudelleentarkasteluun päätös asian CHAP (2019) 2512 päättämisestä asetuksen (EU) N:o 1367/2006 2 artiklan 2 kohdan nojalla
               
            
                  —
               
               
                  palauttaa asian komissioon, jotta tämä ottaa sen tutkittavaksi ja ratkaisee sen
               
            
                  —
               
               
                  velvoittaa komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1)
               
               
                  Ensimmäinen kanneperuste, jonka mukaan on rikottu Århusin yleissopimuksen 1 artiklaa ja 9 artiklan 2 ja 3 kappaletta, SEUT 216 artiklaa sekä tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin 6.9.2006 annetun Euroopan parlamentin ja neuvoston asetuksen (EU) N:o 1367/2006 (jäljempänä Århus-asetus) 1 artiklan 1 kohdan d alakohtaa, 2 artiklan 1 kohdan g alakohtaa ja 2 kohtaa sekä 10 artiklaa.
                  
                              —
                           
                           
                              Kantajan mukaan komissio toteaa riidanalaisessa päätöksessä, että kantajan pyyntö uudelleentarkastelusta on jätettävä tutkimatta, koska tämä pyyntö koskee hallintotoimea, jonka komissio on antanut toimiessaan hallinnollisena uudelleentarkasteluelimenä. Tällaiset toimet suljetaan Århus-asetuksen 2 artiklan 1 kohdan g alakohdassa pois tämän asetuksen 10 artiklaan perustuvan uudelleentarkastelumenettelyn soveltamisalasta. Kyseinen päätös on lainvastainen, koska pyyntö uudelleentarkastelusta koskee komission päätöstä, joka on tehty sellaisen valitusmenettelyn yhteydessä, jossa komissio esittää selvän tulkinnallisen näkökannan eikä siis toimi uudelleentarkasteluelimenä (kuten esimerkiksi rikkomusmenettelyssä). Päätös siis kuuluu hyvinkin Århus-asetuksen 10 artiklassa säädetyn uudelleentarkastelumenettelyn aineelliseen soveltamisalaan.
                           
                        
                              —
                           
                           
                              Komissio rikkoo tutkimattajättämispäätöksellään Århus-asetuksen ja Århusin yleissopimuksen tavoitteita, erityisesti tavoitetta varmistaa oikeuden tehokas saatavuus ympäristöasioissa.
                           
                        
                              —
                           
                           
                              Kantaja vaatii toissijaisesti, että jos kuitenkin katsotaan, että Århus-asetuksen 2 artiklan 1 kohdan g alakohdan nojalla päätös, jonka komissio tekee valituksen tekemisen jälkeen, ei kuulu Århus-asetuksen 10 artiklassa säädetyn uudelleentarkastelumenettelyn soveltamisalaan (vaikka kantajan mielestä se siihen kyllä kuuluu), silloin on todettava, että Århus-asetuksen 10 artikla, luettuna yhdessä sen 2 artiklan 1 kohdan g alakohdan kanssa, on Århusin yleissopimuksen vastainen eikä sitä lainvastaisuusväitteen nojalla siis voida soveltaa.
                           
                        
            
                  2)
               
               
                  Toinen kanneperuste, jonka mukaan on rikottu Århusin yleissopimuksen 5 artiklaa, Euroopan ihmisoikeussopimuksen 2 ja 8 artiklaa, Euroopan unionin perusoikeuskirjan 2 ja 7 artiklaa, SEUT 3 artiklan 3 kohtaa, SEUT 9 artiklaa, SEUT 168 artiklan 1 kohtaa ja SEUT 191 artiklan 1 ja 2 kohtaa sekä ilmanlaadusta ja sen parantamisesta 21.5.2008 annetun Euroopan parlamentin ja neuvoston direktiivin 2008/50/EY (jäljempänä ilmanlaatudirektiivi) 6, 7 ja 23 artiklaa sekä sen liitettä III ja liitteessä XI olevaa B kohtaa.
                  
                              —
                           
                           
                              Kantajan mielestä komissio ei tutki riidanalaisessa päätöksessä asiasisältöä ja siis jättää huomiotta, että Alankomaiden viranomaiset arvioivat aina ilmanlaatua rakennettujen alueiden (kuten Helvoirtin) läpi kulkevien vilkasliikenteisten teiden varsilla yli 10 metrin päässä ajokaistan reunasta, jolloin ilman pilaantumista koskevien raja-arvojen ylitykset jäävät näillä paikoilla rekisteröimättä, minkä seurauksena kansanterveydelle aiheutuu tunnetut riskit. Tällainen Alankomaiden viranomaisten käytäntö on vastoin ilmanlaatudirektiivin liitteessä III olevaa C jaksoa, jossa kuvataan ilmanlaadun arviointia ja näytteenottopaikkojen sijaintia ja jossa säädetään erityisesti, että tämä arviointi saadaan mahdollisuuksien mukaan tehdä enintään 10 metrin etäisyydellä ajokaistan reunasta.
                           
                        
                              —
                           
                           
                              Komissio jättää huomiotta myös, että Alankomaiden viranomaiset luokittelevat Helvoirtin kyseessä olevan ympäristön muuksi kuin kaupunkialueeksi, vaikka kyseessä nimenomaan on kaupunkialue, ja että siksi käytetään virheellisiä mallintamistekniikoita. Myös tästä seuraa, että ilman pilaantumista koskevien raja-arvojen ylitykset jäävät vahvistamatta.
                           
                        
                              —
                           
                           
                              Lisäksi komissio jättää huomiotta myös, että tällaisen lainvastaisen käytännön takia raja-arvojen ylitykset jäävät rekisteröimättä ja lisäksi tämän seurauksena Helvoirtin ympäristölle ei edelleenkään ole laadittu mitään ilmanlaatusuunnitelmaa, vaikka Alankomaiden viranomaiset ovat tähän velvollisia ilmanlaatudirektiivin 23 artiklan 1 kohdan nojalla.
                           
                        
                              —
                           
                           
                              Lopuksi komissio jättää huomiotta sen, että Alankomaiden viranomaiset loukkaavat tällaisella lainvastaisella käytännöllä paitsi jokaisen unionin kansalaisen oikeutta paikkansapitävän ympäristötiedon saatavuuteen myös jokaisen unionin kansalaisen oikeutta elämään ja hyvään terveyteen.